
Regnskapsoppfølging høsten 2006 - Tertialregnskap og internregnskap

I dette saksfremlegget legges regnskapet til Universitetet i Tromsø for 2. tertial 2006 (per august) frem for styret til orientering (eksternregnskapet). Videre legges det frem regnskapsoppfølging for september som viser inntekter, utgifter og avsetninger innenfor bevilgningsøkonomien (internregnskapet).
Tertialregnskapet - 2. tertial 2006 – eksternregnskapet 
(vedlegg 3)

Vedlagt (vedlegg 3) følger regnskap for 2. tertial 2006 (per 31. august). Universitetet avlegger etter fastsatte regler fra departementet tertialvise regnskap, i tillegg til årsregnskapet. Tertialregnskapet er satt opp etter samme prinsipper og samme mal som for årsregnskapet. Frist for oversending av tertialregnskapet til departementet var 30. september. Regnskapet legges her frem for universitetsstyret til orientering. 

Fra og med 2006 betaler departementet ut bevilgningen til Universitetet kvartalsvis, i stedet for månedlig slik som tidligere. Det vil si at bevilgningen for september inngår i regnskapet til Universitetet for august.

Resultatregnskapet for 2. tertial viser et overskudd på eksternt finansiert virksomhet på 160 000 kroner (periodens resultat), noe som øker virksomhetskapitalen tilsvarende (jf balanseregnskapet)
. Videre viser posten avsetning for forpliktelser i balanseregnskapet og note 15 at avsetningen i bevilgningsøkonomien er økt med om lag 152 mill. kroner fra årsskiftet og frem til 31. august, hvorav 94,5 mill. kroner er forskudd på bevilgning over statsbudsjettet.

Det vises for øvrig til vedlagte tertialregnskap med kommentarer.

Regnskapsoppfølging per 30. september (internregnskapet – vedlegg 2 og 3)

Mens tertialregnskapet (eksternregnskapet) viser status for den samlede økonomien ved Universitetet, viser internregnskapet kun status for den bevilgningsfinansierte virksomheten. Det vil si at den eksternt finansierte virksomheten ikke inngår i internregnskapet, og det samme gjelder NFR-midler og midler til Norgesuniversitetet, Utdanning.no og RBUP (regionsenter for barn- og unges psykiske helse). Internregnskapet viser inntekter, utgifter og avsetninger fordelt på fakultetene/enhetene. 

Tallene som inngår i internregnskapet er sammenliknbare med tallene som fremgår under ”Øvrige avsetninger” i note 15 i tertialregnskapet, bortsett fra at tertialregnskapet viser tall for august. 

Som vedlegg 1 følger oversikt over regnskapsførte og budsjetterte inntekter og utgifter per fakultet/ enhet ved utgangen av september i år (internregnskapet)
. 

Som vedlegg 2 følger oversikt over av​satte midler i bevilgningsøkonomien (ubrukte midler) ved inngangen til 2006, budsjet​tert mer-/mindreforbruk
 for året som helhet, og forventede avsetninger (ubrukte midler) ved utgangen av 2006.

Budsjettallene i vedlegg 1 og 2 viser budsjettene for 2006, slik disse fremkommer etter revisjon pr. august måned. Budsjettet er nylig revidert og det er derfor naturlig at budsjett og regnskap ikke viser større avvik.

Som nevnt over utbetales bevilgningen fra departementet fra og med 2006 kvartalsvis. Fordeling internt til fakulteter/enheter skjer imidlertid månedlig. Pr. september (utgangen av kvartal tre) foreligger det ikke forskuttert bevilgning, da alle inntekter fra departementet er fordelt.   Universitetet har et regnskapsmessig mindreforbruk ved utgangen av september på om lag 48  millioner kroner (jf vedlegg 1). Budsjettert mindreforbruk ved utgangen av september (etter revisjon i august) er ca. 25 mill. kroner, det vil si at det er et avvik mellom regnskap og revidert budsjett på om lag 23 millioner kroner. 
I revidert budsjett har fakultetene/enhetene samlet sett budsjettert med et samlet merforbruk på årsbasis ca. 46 mill. kroner (jf vedlegg 2).  Dette ville i så fall redusere de samlede avsetningene (ubrukte midler) fra ca 156 millioner ved ut​gangen av 2005 til ca.110 millioner ved utgangen av 2006, eksklusiv avsetning av øremerkede midler til utstyr. Til sammenligning tilsa opprinnelig budsjett en reduksjon i avsetningene (merforbruk) på 56 mill. kroner (vedlegg 2).

Kommentarer til de enkelte fakulteter/enheter

Nedenfor følger en sammenfatning av kommentarene fra fakultetene/enhetene ved utgangen av september. For hver enhet angis budsjettert mer-/mindreforbruk, regnskapsmessig mer-/mindreforbruk og avvik mellom regnskap og budsjett per september. Positivt avvik angir et lavere regnskapsmessig merforbruk/større mindreforbruk enn budsjettert.

Universitetsdirektøren/sentraladministrasjonen 

	Revidert budsjett
	1,46 mill.

	Regnskap
	1,86 mill.

	Avvik
	0,43 mill.


For sentraladministrasjonen som helhet er avviket mellom regnskap og budsjett ved utgangen av september hovedsakelig forklart med avslutning av prosjekter hvor prosjektsaldo har vært positiv.

Ved årsslutt er det budsjettert med en reduksjon i avsetningene på rundt 0,6 mill. kroner (vedlegg 2). Dette er i hovedsak knyttet til innføring av ny løsning for vevpubliseringen ved universitetet. Størstedelen av avsetningene til sentraladministrasjonen ved årsslutt vil være internopplæringsmidler som er øremerket av styret. 

Felles infrastruktur – Teknisk avdeling

	Revidert budsjett
	20,63 mill.

	Regnskap
	19,89 mill.

	Avvik
	-0,73 mill.


Ved Teknisk Avdeling er det et ubetydelig avvik mellom regnskap og  revidert budsjett ved utgangen av september. 

Avsetning ved årsslutt er beregnet redusert  med ca. 8,4 mill. kroner, hovedsakelig knyttet til to forhold som bidrar i hver sin retning.  På den ene siden vil kjøpet av Breivang videregående skole og høyere energiutgifter enn opprinnelig budsjettert bidra til reduksjon i avsetninger.  På den andre siden foreligger det økte inntekter av boligsalg (ca. 9 mill. kroner, ref S41-06 om fullmakt til kjøp av eiendom) og forsinket fremdrift i renovering av bygg og fremdrift i større bygningsmessige tiltak for øvrig (ca. 4,7 mill. kroner). Videre er det  forsinkelse i vedlikehold utomhus, særlig knyttet til opparbeidelse av utomhusanlegg ved TMU (ca. 2,1 mill. kroner), og økt boligsalg bidrar til lavere vedlikeholdsutgifter til boligmassen, ca. 550 000 kroner (vedlegg 2). 

Universitetets fellesutgifter 

	Revidert budsjett 
	-8,56 mill.

	Regnskap
	- 6,45 mill.

	Avvik
	2,01 mill.


Avviket mellom regnskap og budsjett ved utgangen av september er i hovedsak knyttet til manglende refusjon av lønn til vikarer for tillitsvalgte (utføres i forbindelse med hovedlønnskjøring i oktober), og refusjon av utgifter til barnehager for 2005 fra Studentsamskipnaden. 

Samlet sett forventes det at fellesutgiftene vil komme ut med et merforbruk på ca. 11 millioner kroner ved års​slutt. Dette skyldes at det i hovedfordelingen for 2006 ble fordelt 12,5 mill. mer til fakultetene/enhetene enn Universitetet mot​tar i bevilgning over statsbudsjettet.  

Universitetsbiblioteket

	Revidert budsjett 
	-2,12 mill.

	Regnskap
	3,43 mill.

	Avvik
	5,55 mill.


For driftsdelen av UBs bevilgning utgjør avviket pr. september 2,3 millioner kroner.  Aviket er knyttet til ledighet i stillinger og langtidsfravær, samt underforbruk av driftskostnader.  Videre synes en budsjetteringsteknisk svakhet i opprinnelig budsjett, knyttet til internhusleie- og pensjonskostnader, å forklare ca. 600 000 kroner av avviket. En mindre del av avviket skyldes forskyvning i aktivitet.

For litteraturdelen av UBs bevilgning er avviket pr. september på 3,2 mill. kroner, hovedsakelig knyttet til en større faktura som ikke er mottatt, og planlagt overføring av ubrukt avsetning til  odontologilitteratur til neste år.

Ved universitetsbiblioteket forventes avsetning ved årsslutt å øke med 3,58 millioner kroner i forhold til starten av året. Universitetsbiblioteket forventes å ha en akkumulert avsetning ved årsslutt på 7,3 millioner kroner (vedlegg 2). 

Norges Fiskerihøgskole 

	Revidert budsjett 
	 -3,45  mill.

	Regnskap
	 -3,75  mill.

	Avvik
	  -0,30  mill.


Avviket mellom regnskap og budsjett ved utgangen av september er ubetydelig.  

Planlagt prosess med oppbygging av antall stillinger for å dekke behov for undervisning og forskning, samt administrative ressurser, er iverksatt ved NFH.  Det forventes i denne sammenhengen større utgifter enn opprinnelig budsjettert, og man forventer et større merforbruk på årsbasis.

Avsetninger forventes redusert med ca. 8,7 mill. kroner ved årsslutt (vedlegg 2).
Det matematisk-naturvitenskapelige fakultet

	Revidert budsjett
	9,44 mill.

	Regnskap
	9,57 mill.

	Avvik
	   0,13 mill.


Ved Det matematisk-naturvitenskapelige fakultet er det et ubetydelig avvik mellom regnskap og budsjett ved utgangen av september. 

Ved matematisk-naturvitenskapelig fakultet er det foretatt en grundig gjennomgang av instituttbudsjettene. Gjennomgangen har avdekket svakheter ved budsjetteringen, et forhold som bidrar til sen omdisponering av reelt ledige midler.  Fra og med budsjettåret 2006 er instituttene pålagt å utarbeide oppdaterte lister med prioriterte tiltak utenfor budsjettramme, for på den måten å bidra til rask iverksetting i en situasjon med ledige budsjettmidler. Fakultetet oppgir at dette i liten grad er fulgt opp av instituttene, og man vil innskjerpe praksisen for budsjettåret 2007.  Ved gjennomgang av anskaffelsesprosessene er det avdekket visse svakheter. Fakultetet jobber nå for å sikre at innkjøperne kommer tidligere inn i planleggingsprosessen, noe som vil bidra til å bedre budsjetteringen.

Fakultetets avsetninger forventes å øke med ca. 1,4 mill. kroner ved årsslutt.  Dette er til dels knyttet til utstyrsanskaffelser, hvor fakultetet erfarer at større investeringer er problematiske å gjennomføre raskt på grunn av tidkrevende anbudsprosesser.  Videre har man vært forsiktig med å anslå omfanget av uforutsett ledighet i stillinger.  Driftsutgifter ser ut til å bli noe lavere enn først antatt, og dette skyldes i hovedsak enkelte, større sekkeposter som man på sikt vil forsøke å avvikle, alternativt forbedre planlegging vedrørende bruk. (vedlegg 2).

Det juridiske fakultet

	Revidert budsjett 
	1,56 mill.

	Regnskap
	3,30 mill.

	Avvik
	1,74 mill.


Avviket mellom regnskap og budsjett ved utgangen av september er hovedsakelig knyttet til forsinkelser i ansettelsesprosesser og manglende tilsetting i stipendiatstillinger med finansieringsstart juli 2006. Fakultetet forventer at det finner sted flere nytilsettinger over nyttår, men disse forholdene får betydning for forventet årsresultat.  

Avsetninger ved fakultetet forventes å øke med 1 mill. kroner ved utgangen av året (vedlegg 2).

Det medisinske fakultet 

	Revidert budsjett 
	-7,29 mill.

	Regnskap
	1,02 mill.

	Avvik
	8,31 mill.


Avvik mellom regnskap og budsjett ved utgangen av september er i hovedsak knyttet til periodiseringsavvik. Fakultetsledelsen har fokus på å forbedre dialogen med institutt/forskergrupper med sikte på å oppnå bedre periodisering av budsjett og dermed bedre grunnlaget for oppfølging. 

Det medisinske fakultet har hatt fokus på avsetninger i hele 2006, via diskusjon i lederteamet og gjennom økonomirapporteringer til fakultetsstyret. Blant annet er det utarbeidet rullerende, prioritert utstyrsliste for å kjøre anskaffelsesprosesser til reduksjon av avsetningene.  I fakultetsstyremøte 28.09 fikk dekanatet fullmakt til å rangere den endelige listen (basert på innspill fra institutt og fellesavdelinger).  Fullmakten er på 10 mill. kroner og vil etter fakultetets planer gi  regnskapsmessig effekt for 2006 i en grad som tilsier et større merforbruk enn opprinnelig budsjettert.

Fakultetet forventer  en reduksjon i avsetningene ved årsslutt på ca. 25 mill. kroner (vedlegg 2).

Det samfunnsvitenskapelige fakultet

	Revidert budsjett
	10,43 mill.

	Regnskap
	12,15 mill.

	Avvik
	      1,72 mill.


Avviket mellom regnskap og budsjett per september er i hovedsak knyttet til lønn, annuum og avsatte forskningsmidler. Avviket bunner i periodiseringstekniske forhold, og fakultetsledelsen følger dette nøye opp kommende måneder. 

Tildelte rekrutteringsstillinger er besatt eller er under utlysing/tilsetting. Oppstart av forskerskolen og et betydelig antall rekrutteringsstillinger tildelt for 2006 har vært en utfordring for fakultetet, i forhold til hurtig tilsetting og samtidig opprettholdelse av kvaliteten i tilsettingsprosessen.  For 2006 har fakultetet forsøkt å redusere avsetningen knyttet til rekrutteringsstillinger gjennom overbudsjettering, men denne effekten har blitt oppveid av at man på instituttnivå har avsatt midler til egne stipendiat- og forsker II-stillinger m.m. Fakultetsledelsen vil i forbindelse med intern budsjettoppfølging være tydelig på at denne typen avsetninger ikke er ønskelig. 

Fakultetet har en stor avsetning knyttet til annuumsmidler, og denne har vært økende de siste år.  Fakultetet mener at man har klart å stoppe veksten, og for neste år er det planlagt nedgang i avsetninger knyttet til annuumsmidler. 

Avsetninger forventes å øke med ca 1,5 mill. kroner ved årsslutt. Dette skyldes i helhet en økning i avsetninger knyttet til rekrutteringsstillinger. (vedlegg 2).

Det humanistiske fakultet

	Revidert budsjett
	2,65 mill.

	Regnskap
	3,65 mill.

	Avvik
	1,00 mill.


Avvik mellom regnskap og budsjett ved utgangen av september skyldes i hovedsak periodiseringsproblemer.  Det er planlagt og delvis iverksatt utstyrsanskaffelser som vil bidra til økt forbruk i resterende av årets måneder. 

Fakultetet har opparbeidet avsetninger til rekrutteringsstillinger som følge av forskyvninger mellom finansierings- og tilsettingsperiode. Med nye rutiner for tildeling av stipendiatstillinger, innført fra 2006, regner fakultetet med at denne avsetningen vil bli mindre over tid.

I møte i fakultetsstyret 13. september er det vedtatt å framskynde utstyrskjøp og investeringer, men man regner ikke med at dette vil oppveie for effekten av økte avsetninger til rekrutteringsstillinger.

Fakultetet er i ferd med å utarbeide en ny modell for intern budsjettfordeling, hvor man blant annet legger opp til at det ikke skal være mulig å overføre ”frie” midler på instituttnivå.  Fakultetet planlegger også å sette av ressurser for tettere oppfølging av budsjettet.

Fakultetets avsetninger forventes redusert med ca. 1,3 mill. kroner ved utgangen av året (vedlegg 2).

Tromsø museum

	Revidert budsjett 
	  0,73 mill.

	Regnskap
	      1,80 mill.

	Avvik
	    1,07 mill.


Avviket mellom regnskap og budsjett per september skyldes flere forhold. Man har større innsparinger knyttet til lønnsutgifter enn forventet (ledighet i stillinger og sykelønnsrefusjoner). Museet har mottatt øremerkede midler til bygging av ny permanent zoologisk utstilling. Forbruket på denne posten er lav da det har vist seg vanskelig å få på plass ekstern finansiering, og dette vil bidra med ca. 700 000 kroner av forventet reduksjon i negativ avsetning ved årsslutt.

Ved Tromsø Museum forelå det ved inngangen til 2006 et merforbruk i størrelsesorden 1,5 mill. kroner (negativ avsetning).  I løpet av 2006 var det opprinnelig lagt opp til å ta inn ca. halvparten av merforbruket fra 2005. Etter gjennomgang av status ved utgangen av september, ser det til at forventet negativ avsetning ved utgangen av året vil utgjøre ca. 500 000 kroner (vedlegg 2).

Universitetets senter for videre- og etterutdanning (U-vett) 

	Revidert budsjett 
	-0,03 mill.

	Regnskap
	1,25  mill.

	Avvik
	1,28  mill.


Avvik mellom regnskap og budsjett skyldes flere forhold. Potten for strategiske midler er bevilget, men ikke utbetalt ved utgangen av september. U-vett har fått overført 315 000 kroner til utstyr i teorifagbygget. Videre har man mottatt refusjon for to stipendiater for arbeid på annet fakultet høsten 2005. Begge sistnevnte forhold bidrar til et forventet mindreforbruk på årsbasis. 

Forventet avsetning ved årsslutt utgjør kroner 500 000 (vedlegg 2).

Sentrene

Ved sentrene (Senter for samiske studier, SEMUT, Kvinnforsk og Amundsensenteret) er det variasjon i avvikene mellom regnskap og budsjett ved utgangen av september.  

Senter for miljø og utvikling (SEMUT)

	Revidert budsjett
	-0,16  mill.

	Regnskap
	-0,03  mill.

	Avvik 
	-0,13  mill.


Roald Amundsens senter for arktisk forskning (Amundsensenteret)

	Revidert budsjett 
	-0,1   mill.

	Regnskap
	-0,46  mill.

	Avvik
	-0,36  mill.


Senter for kvinne- og kjønnsforskning (Kvinnforsk)

	Revidert budsjett
	-0,38 mill.

	Regnskap
	0,51 mill.

	Avvik
	0,89 mill.


Senter for samiske studier

	Revidert budsjett 
	0,0 mill.

	Regnskap
	0,3 mill.

	Avvik
	0,3 mill.


Avviket ved Kvinnforsk er hovedsakelig knyttet til sen konstituering av styret tidligere i år (mai). Det nye styret skal avvikle strategidebatt først i løpet av oktober, og det forventes at debatten vil legge føringer med hensyn til forbruk.  Det er usikkert i hvilken grad årets budsjettmidler vil bli nyttet.

Budsjettavvik ved samisk senter er knyttet til underforbruk vedrørende utstyrskjøp og samisk strategiplan ved utgangen av september.  Dette forventes å få konsekvens for årsresultatet.

Totalt forventes reduserte avsetninger å utgjøre 1,22 mill. kroner ved årsslutt for SEMUT,  Amundsensenteret og Kvinnforsk (jf opprinnelig budsjett). Ved senter for samiske studier forventes en økning i avsetninger ved årsslutt, knyttet til underforbruk utstyrskjøp og avsetninger til samisk strategiplan.  Samlede avsetninger ved samisk senter forventes å utgjøre om lag 1,6 mill. kroner ved årsslutt (vedlegg 2).

Øremerkede midler til utstyr til Teorifagbygget og tannlegeutdanninga

Midler til utstyr til tannlegeutdanninga og Teorifagbygget er øremerket fra departementet.

Teorifagbygget ble overtatt av Universitetet i 2004, og størstedelen av investeringene er nå foretatt. Det forventes en gradvis nedgang i avsetningene til utstyr til Teorifagbygget i løpet av de nærmeste 2-3 årene. Ved utgangen av 2006 forventes avsetningene redusert med omlag 18 mill. til 18 mill. kroner (jf vedlegg 2).

I perioden 2004 - 2011 skal Universitetet etter planen få tildelt 106 mill kroner til utstyrsanskaffelser til tannlegeutdanningen. En stor del av midlene vil bli brukt til investering i ustyr i det nye Tannhelsesenteret i Nord-Norge (TANN) som eies av Troms fylkeskommune, og som etter planen skulle stått ferdig i desember 2006. Byggeprosessen er imidlertid forsinket, og man forventer bygget ferdig til ca. februar 2007. Dette medfører at større utstyrsleveranser ikke kommer på plass før etter årsskiftet. Hovedleveranse ser ut til å finne sted våren 2007, og for 2006 forventes minimalt omfang av leveranser. Akkumulerte inntekter ved utgangen av 2006 vil utgjøre om lag 28,3 mill. kroner. I løpet av høsten 2006 og hovedsakelig våren 2007 forventes utstyr for omlag 50 mill. kroner levert. Grunnet forsinkelse i byggeprosjektet er det  vanskelig å estimere utbetalingstidspunkt med stor nøyaktighet. Det forventes at mesteparten av midlene blir utgiftsført/utbetalt i 2007. Et grovt anslag tilsier at avsetning ved årsslutt vil utgjøre ca. 27 mill. kroner (vedlegg 2), men det er muligheter for store avvik fra anslaget.

Tabellen under viser øremerkede inntekter til utstyr og forbruk og avsetninger per september 2006. 

	
	A

Avsetning pr. 01.01. 2006
	B

Inntekter pr.  30.09. 2006


	C = A+B

Akkumulerte inntekter pr. 30.09.2006


	D

Forbruk pr. 30.09. 2006
	E = C-D

Avsetning  30.09. 

2006

	Teorifagbygget - utstyr
	36 095
	             0
	36 095
	12 045
	24 050

	Tannlegeutdanninga – utstyr
	17 900
	7 830
	25 730
	         412
	25 318


Nærmere om avsetninger (vedlegg 4)

I etterkant av styrets behandling av sak S29-06 (Tertialregnskap 1. tertial og internregnskap per mai), har universitetsdirektøren sendt brev til fakultetene/enhetene om oppfølging av avsetninger (200603779-2).  Budsjettenhetene ble i denne forbindelsen bedt om å gjennomgå budsjett/prognose for inntekter, utgifter og avsetninger ved årsslutt på nytt, med sikte på eventuell revidering av opprinnelig budsjett/prognose.  Videre ba universitetsdirektøren om at fakultetets/enhetens styre ble forelagt egen sak i løpet av september om dette, slik at styrebehandlingen kunne danne grunnlag for rapportering til direktøren per september. Fakultetene/enhetene ble bedt om å redegjøre for tiltak med sikte på å redusere avsetningene, og universitetsdirektøren ba herunder om en beskrivelse av endringer i styrings- og fordelingsmekanismer som skal bidra til bedre samsvar mellom planer (budsjett) og utførte aktiviteter (regnskap).

Ved utløp av fristen for dette arbeidet 3. oktober, forelå det svar fra Universitetsbiblioteket,  Norges fiskerihøgskole, Juridisk fakultet, Medisinsk fakultet, Samfunnsvitenskapelig fakultetet og Humanistisk fakultet.  Matematisk-naturvitenskapelig fakultet har meldt tilbake i forbindelse med budsjettoppfølgingen for august.

Fakultetene/enhetene har i varierende grad og på ulike felt iverksatt tiltak som man mener skal bidra til reduksjon i avsetninger.  Det ser imidlertid ut til at tiltakene ikke kommer til å gi nevneverdig effekt for 2006-regnskapet. Medisinsk fakultet og matematisk-naturvitenskapelig fakultet har satt i verk tiltak i form av å utarbeide prioriterte utstyrslister. Medisinsk fakultet mener dette skal gi en reduksjon i avsetninger med 10 mill. kroner for 2006, mens matematisk-naturvitenskapelig fakultet oppgir at instituttene i bare liten grad har fulgt pålegget om å utarbeide prioriterte utstyrslister.  Ved matematisk-naturvitenskapelig fakultet iverksettes tiltak for å sikre tidligere medvirkning i innkjøpsprosesser fra innkjøpspersonell. SV-fakultetet oppgir at man har overbudsjettert ved året tildeling, men at instituttene har valgt å avsette merfordelte midler til senere bruk. Videre skal  fakultetet ha fokus på instituttlederrollen og bruk av budsjett som styringsverktøy. Humanistisk fakultet oppgir at man vil framskynde utstyrskjøp høsten 2006, og fakultetet er i ferd med å utarbeide ny budsjettfordelingsmodell. I dette arbeidet vil man ha fokus på å utarbeide en modell hvor det ikke vil være mulig å overføre ”frie” midler. Norges Fiskerihøgskole nevner at alle institutt/budsjettdisponenter er bedt om å lage prognose for inntekter og utgifter perioden september – desember 2006, og denne nyttes ved månedlig budsjettoppfølging. I begynnelsen av november planlegger ledelsen ved NFH møter med instituttene for gjennomgang av budsjettstatus og tiltak som skal sikre at budsjettmålsettingen oppnås. Ledelsen vil i den forbindelsen vurdere omprioriteringer for å forskuttere eventuelt utsette innkjøp/ investeringer/aktiviteter.

Universitetsdirektørens vurdering

Universitetet har et samlet avvik mellom regnskap og budsjett per september på ca. 23,2 mill. kroner (jf. vedlegg 1). Avviket totalt sett er relativt stort, sett i sammenheng med at størstedelen av fakultetene/enhetene reviderte budsjettene i august. Samlet sett har fakultetene/enhetene etter revisjonen budsjettert med et merforbruk på i alt ca. 46 mill. kroner ved årsslutt, noe som i så fall gir en tilsvarende nedgang i avsetningene ved utgangen av året (jf. vedlegg 2).

I styresak S29-06 (Regnskapsoppfølging våren 2006 – tertialregnskap og internregnskap) fremgikk det at fakultetene/enheten budsjetterte med et merforbruk og dermed en reduksjon i avsetningene på 56 mill. kroner i 2006 (opprinnelig budsjett), mens universitetsdirektøren anslo den gang at reduksjonen ville ligge i størrelsesorden 10 – 20 mill. kroner (universitetsdirektørens prognose). I følge fakultetenes/enhetenes reviderte budsjetter, er nå merforbruket og reduksjonene i avsetningene beregnet til 46 mill. kroner ved årsslutt. Basert på tidligere erfaringer, antar imidlertid universitetsdirektøren at reduksjonen i avsetningene vil være lavere enn det fakultetene/enhetene budsjetterer med. Universitetsdirektøren fastholder derfor prognosen fra styresak 29-06 om en reduksjon i avsetningen i løpet av året på størrelsesorden 10-20 mill. Universitetsdirektøren ser det imidlertid også som realistisk at reduksjonen i avsetningene vil kunne ligge nær null.  

Når det gjelder avsetning av øremerkede utstyrsmidler til Teorifagbygget og tannlegeutdanninga, vises det til omtalen foran i saksfremlegget. Universitetsdirektøren anslår grovt en samlet reduksjon i disse avsetningene på ca. 9 mill. kroner (jf vedlegg 2). Universitetsdirektøren gjør oppmerksom på at det er usikkerhet knyttet til dette anslaget.

Universitetet har allerede gjennom sentral overbudsjettering på i alt 25 mill ved de to siste års budsjettfordelinger i styret (negativ saldo sentralt), iverksatt tiltak for å redusere avsetningene. Videre er systemet for tildeling av stipendiat- og postdoktorstillinger lagt om fra inneværende høst slik at fakultetene/NFH prioriterer slike stillinger internt før de etter planen fordeles i styret i november. Det er videre satt frist på våren til utlysning av slike stillinger slik at tilsettingen skal kunne skje i løpet av første halvår. Dette for å sikre bedre samsvar mellom finansierings- og tilsettingsperiode og for dermed å redusere avsetningene til stipendiatstillinger.  

Innspillene fra fakultetene/enhetene viser at det fortsatt er tregheter i interne beslutnings- og styringsprosesser som bidrar til unødvendige forsinkelser i oppstart og gjennomføring av tiltak og aktiviteter. Det synes også som om styrene og ledelsene ved fakultetene/enhetene i for stor grad delegerer budsjettfullmakter til institutt og fagmiljø uten at det stilles tilstrekkelig krav til formål og tidsfrister for disponering av midlene. Styret og ledelsen ved fakultetene/enhetene mister da handlingsrom, og kan i liten grad omdisponere avsatte midler i løpet av året. Det eneste fakultetsledelsen da kan gjøre for å redusere avsetningene i løpet av året er å overbudsjettere, og dermed altså bruke mer midler enn det som er tildelt. Dette kan være en hensiktsmessig løsning på kort sikt (ett til to år), men det løser ikke de underliggende problemene på lang sikt. Skal man over tid oppnå godt samsvar mellom årlige inntekter og forbruk, og dermed unngå store avsetninger, må styrings- og beslutningsprosessene effektiviseres, herunder må etter direktørens syn delegering av budsjettfullmakter til institutter og fagmiljø vurderes. Universitetsdirektøren vil i forbindelse med budsjettfordelingen for 2007 vurdere forslag til retningslinjer for delegering av budsjettfullmakter internt ved fakultetene/enhetene med sikte på å redusere avsetningene og bedre budsjettstyringen. 

Innstilling til vedtak

1. Styret tar regnskapet for 2. tertial 2006 til orientering.

2. Styret tar fremlagte regnskapsoppfølging for september 2006 til orientering. 

3. Styret ber universitetsdirektøren vurdere forslag til tiltak i forbindelse med budsjettfremlegget for 2007, med sikte på å redusere avsetninger ytterligere.

Tromsø, 11.10.2006

	Lasse Lønnum
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

1. Regnskapsoppfølging september – bevilgningsfinansiert virksomhet (vedlegg 1)

2. Avsatte midler – bevilgningsfinansiert virksomhet (vedlegg 2)

3. Regnskapsrapport 2. tertial 2006 (eksternregnskapet – vedlegg 3)

4. Kopi av brev til og fra budsjettenhetene vedrørende avsetninger (vedlegg 4)

� Virksomhetskapital kan, i motsetning til bevilgede midler, benyttes til kapitalinnskudd i selskaper.


� Regnskapet for september 2006 var ikke avsluttet da tallene i vedlegg 1 ble tatt ut. Det kan derfor være en mindre differanse mellom tallene i vedlegget og det endelige regnskapet for september.


� Merforbruk vil si at utgiftene er større enn inntektene. Motsatt betyr mindreforbruk at inntektene er større enn utgiftene. 

